input: REGOLAMENT TA' IMPLIMENTAZZJONI TAL-KUMMISSJONI (UE) 2015/459
  tad-19 ta' Marzu 2015
  li jispeċifika l-karatteristiċi tekniċi tal-modulu ad hoc tal-2016 dwar iż-żgħażagħ fis-suq tax-xogħol previst mir-Regolament tal-Kunsill (KE) Nru 577/98
  (Test b'rilevanza għaż-ŻEE)
  IL-KUMMISSJONI EWROPEA,
  Wara li kkunsidrat it-Trattat dwar il-Funzjonament tal-Unjoni Ewropea.
  Wara li kkunsidrat ir-Regolament tal-Kunsill (KE) Nru 577/98 tad-9 ta' Marzu 1998 dwar l-organizzazzjoni ta' stħarriġ ta' kampjuni tal-forza tax-xogħol fil-Komunità (1), u b'mod partikolari l-Artikolu 7a(5) tiegħu,
  Billi:
  (1)
  Sabiex jiġi mmonitorjat il-progress lejn l-objettivi komuni stabbiliti fl-Istrateġija Ewropa 2020 u l-inizjattiva ewlenija relatata “Żgħażagħ Attivi” (2), hemm bżonn ta' sett komprensiv ta' dejta dwar iż-żgħażagħ u t-tranżizzjoni tagħhom lejn is-suq tax-xogħol li tippermetti paraguni bejn l-Istati Membri.
  (2)
  Fil-Komunikazzjoni tagħha Reviżjoni tal-Edukazzjoni: Ninvestu fil-ħiliet għal eżiti soċjoekonomiċi aħjar (3), il-Kummissjoni tħeġġeġ lill-Istati Membri jintroduċu riformi fis-sistemi edukattivi tagħhom sabiex iż-żgħażagħ ikunu mgħammra bil-ħiliet it-tajba għall-impjiegi.
  (3)
  Fir-Riżoluzzjoni tiegħu tas-27 ta' Novembru 2009 dwar qafas imġedded għall-kooperazzjoni Ewropea fil-qasam taż-żgħażagħ (2010-2018) (4), il-Kunsill jissottolinja l-ħtieġa li wieħed ikun jaf iktar, u jifhem aħjar, il-kondizzjonijiet tal-għajxien, il-valuri u l-attitudnijiet tan-nisa u l-irġiel żgħażagħ.
  (4)
  Fir-Rakkomandazzjoni tiegħu tat-22 ta' April 2013 dwar it-twaqqif ta' Garanzija għaż-Żgħażagħ (5), il-Kunsill iħeġġeġ lill-Istati Membri jimplimentaw l-iskemi tal-Garanzija għaż-Żgħażagħ malajr kemm jista' jkun, preferibbilment sa mill-bidu tal-Qafas Finanzjarju Pluriennali 2014-20. Dawn huma mħeġġa jużaw il-Fondi Strutturali u ta' Investiment Ewropej tal-UE u l-Fond Soċjali Ewropew b'mod partikolari għal dan il-għan.
  (5)
  Fil-Komunikazzjoni tagħha Naħdmu flimkien għaż-żgħażagħ tal-Ewropa: Sejħa għal azzjoni fir-rigward tal-qgħad fost iż-żgħażagħ (6), il-Kummissjoni tħeġġeġ lill-Istati Membri jimplimentaw il-Garanzija għaż-Żgħażagħ u biex jinvestu fiż-żgħażagħ. Din tippromwovi servizzi onlajn li jippermettu liż-żgħażagħ ifittxu opportunitajiet ta' xogħol reklamati minn impjegaturi mill-Istat Membru tagħhom stess u oħrajn, filwaqt li tgħin lill-SMEs jimpjegaw żgħażagħ mill-Ewropa kollha.
  (6)
  Ir-Regolament tal-Kummissjoni (UE) Nru 318/2013 (7) jistabbilixxi l-modulu ad hoc tal-2016 dwar iż-żgħażagħ fis-suq tax-xogħol.
  (7)
  Ir-Regolament ta' Delega tal-Kummissjoni (UE) Nru 1397/2014 (8) jispeċifika u jiddeskrivi l-oqsma ta' informazzjoni speċjalizzata (“submoduli ad hoc”) li jridu jiġu inklużi fil-modulu ad hoc tal-2016 dwar iż-żgħażagħ fis-suq tax-xogħol.
  (8)
  Ir-Regolament (UE) Nru 545/2014 tal-Parlament Ewropew u tal-Kunsill (9) jistipula li l-karatteristiċi tekniċi, il-filtri, il-kodiċijiet u l-iskadenza għat-trażmissjoni tad-dejta skont kull submodulu ad hoc msemmi fil-Premessa 7 għandhom jiġu speċifikati mill-Kummissjoni.
  (9)
  Il-miżuri stabbiliti f'dan ir-Regolament huma skont l-opinjoni tal-Kumitat tas-Sistema Ewropea tal-Istatistika,
  ADOTTAT DAN IR-REGOLAMENT:
  Artikolu 1
  Il-karatteristiċi tekniċi tal-modulu ad hoc tal-2016 dwar iż-żgħażagħ fis-suq tax-xogħol, il-filtri u l-kodiċijiet li għandhom jintużaw, u l-iskadenza sa meta għandha tintbagħat lill-Kummissjoni huma stabbiliti fl-Anness ta' dan ir-Regolament.
  Artikolu 2
  Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
  Dan ir-Regolament jorbot fl-intier tiegħu u japplika direttament fl-Istati Membri kollha.
  Magħmul fi Brussell, id-19 ta' Marzu 2015.